**GUVERNUL ROMÂNIEI**

**HOTĂRÂRE**

**privind aprobarea Planului naţional de paturi pentru perioada**

**2023 – 2025**

În temeiul art. 108 din Constituţia României, republicată, şi al art. 167 alin. (2) din Legea nr. 95/2006 privind reforma în domeniul sănătăţii, republicată, cu modificările şi completările ulterioare,

**Guvernul României adoptă prezenta hotărâre.**

**Art. 1. -** (1) Se aprobă Planul naţional de paturi pentru perioada 2023 – 2025, după cum urmează:

a) pentru anul 2023, numărul total de paturi aprobat la nivel naţional este de 119.579;

b) pentru anul 2024, numărul total de paturi aprobat la nivel naţional este de 119.579;

c) pentru anul 2025, numărul total de paturi aprobat la nivel naţional este de 119.579.

(2) Numărul total de paturi la nivel național prevăzut la alin. (1) include paturile din secţiile de spitalizare continuă pentru afecţiuni acute, respectiv pentru afecţiuni cronice.

(3) Numărul total de paturi la nivel național prevăzut la alin. (1) include și paturile din sanatorii și preventorii.

(4) Numărul total de paturi aprobat la nivel naţional prevăzut la alin. (1), nu include numărul de paturi aprobate pentru pacienţii care se află în executarea unei măsuri educative ori de siguranţă privative de libertate, numărul de paturi din penitenciarele spital, precum şi numărul de paturi pentru îngrijiri paliative.

**Art. 2. -** Detalierea pe judeţe, respectiv pentru municipiul Bucureşti a numărului total de paturi prevăzut la art. 1 alin. (1) se aprobă anual prin ordin al ministrului sănătăţii, cu acordul prealabil al ministruluidezvoltării, lucrărilor publice şi administraţiei, respectiv al ministerelor şi instituţiilor cu reţea sanitară proprie, care se publică în Monitorul Oficial al României, Partea I.

**Art. 3. -** (1) Numărul total de paturi prevăzut la art. 1 alin. (1) reprezintă numărul maxim de paturi pentru care casele de asigurări de sănătate pot încheia contracte de furnizare de servicii medicale cu spitalele publice, indiferent de subordonare, cu spitalele private, precum și cu sanatoriile și preventoriile, din România, în condiţiile prevăzute în Contractul-cadru care reglementează condiţiile acordării asistenţei medicale în cadrul sistemului de asigurări sociale de sănătate, în vigoare.

(2) Numărul de paturi aprobate pentru pacienţii care se află în executarea unei măsuri educative ori de siguranţă privative de libertate, numărul de paturi din penitenciarele spital, precum şi numărul de paturi pentru îngrijiri paliative se contractează separat, cu casele de asigurări de sănătate, conform prevederilor legale în vigoare.

**PRIM-MINISTRU**

**NICOLAE - IONEL CIUCĂ**